Søndag morgen kort efter klokken 5 blev to mænd opsøgt på Dronningens Tværgade i Nørresundby. Den ene - en 28-årig mand - blev slået i ansigtet med en baseballkølle af de to overfaldsmænd. Kort forinden var de to ofre kommet i snak med en tysktalende mand ved et busstoppested. Overfaldsmændene kom forbi, og angiveligt for at provokere spurgte de, om de ikke kunne snakke dansk. Den 28-årige, hans kammerat og den tysktalende gik fra stedet, men blev opsøgt og overfaldet på Dronningens Tværgade. Den 28-årige blev slået med køllen og fik en stor flænge i ansigtet. De to overfaldsmænd smed den lange baseballkølle fra sig og stak af. De beskrives begge som cirka 18 år og 180 centimeter høje. Den ene er tynd, den anden fedladen. De havde begge hættetrøjer på, og ham, der førte baseballkøllen og beskrives som tynd, har efter al sandsynlighed en flænge ved munden efter sammenstødet. Baseballkøllen er nu i politiets varetægt. Oplysninger i sagen kan gives til Nordjyllands Politi på telefon 114.

Referat:
To mænd blev tidligt i morges overfaldet på gaden i Nørresundby.